
Betegtájékoztató: Információk a felhasználó számára
Flixotide Diskus 100 mikrogramm/adag adagolt inhalációs por

Flixotide Diskus 250 mikrogramm/adag adagolt inhalációs por

Flixotide Diskus 500 mikrogramm/adag adagolt inhalációs por

flutikazon-propionát

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Flixotide Diskus és milyen betegségek esetén alkalmazható?

2. Tudnivalók a Flixotide Diskus alkalmazása előtt

3. Hogyan kell alkalmazni a Flixotide Diskus-t?

4. Lehetséges mellékhatások

5. Hogyan kell a Flixotide Diskus-t tárolni?

6. A csomagolás tartalma és egyéb információk

1. Milyen típusú gyógyszer a Flixotide Diskus és milyen betegségek esetén alkalmazható?
· A Flixotide Diskus egy műanyag inhaláló készülék, amely 60 gyógyszeradagot tartalmaz buborékcsomagolás rekeszeiben. Minden rekeszben 100, 250 vagy 500 mikrogramm hatóanyag van.
· A flutikazon-propionát az úgynevezett kortikoszteroidok, röviden szteroidok csoportjába tartozik. 
A kortikoszteroidok a légzési nehézségek kezelésében gyulladáscsökkentő hatásuk miatt alkalmazhatók. 
Csökkentik a tüdőben a hörgők falának duzzanatát és érzékenységét, ezzel könnyítve a légzést. Segítik az asztmás rohamok megelőzését.

· A Flixotide Diskus‑t az asztma rendszeres kezelésére, nehézlégzéssel járó rohamok kialakulásának megelőzésére rendelte kezelőorvosa, állapotának figyelembevételével.

· Nagyon fontos, hogy a Flixotide Diskus‑t minden nap használja, naponta 2‑szer. Ez segíteni fog az asztmás rohamok megelőzésében, hogy egész nap és éjszaka is tünetmentes legyen.

· A Flixotide Diskus a hirtelen fellépő asztmás roham, légszomj, ziháló légzés megszüntetésére nem alkalmas! Ilyenkor a gyorsan ható inhalációs gyógyszert kell alkalmazni az orvos előírása szerint. Ha több gyógyszert is alkalmaz, vigyázzon, hogy ne tévessze össze őket.
2.
Tudnivalók a Flixotide Diskus alkalmazása előtt
Ne alkalmazza a Flixotide Diskus-t:

· ha allergiás a flutikazon-propionátra vagy a gyógyszer (6. pontban felsorolt) egyéb összetevőjére.
Figyelmeztetések és óvintézkedések
A Flixotide Diskus alkalmazása előtt beszéljen kezelőorvosával vagy gyógyszerészével, ha úgy gondolja, hogy a következők bármelyike érvényes lehet Önre:
· ha terhes vagy szoptat,
· ha volt már gombás szájfertőzése,

· ha tuberkulózis (tbc) miatt kezelték már korábban vagy most kezelik,
· ha más szteroidot kap tablettában, inhalációban vagy injekcióban,
· ha Ön cukorbeteg vagy cukorbeteg volt.

Forduljon kezelőorvosához, amennyiben homályos látás vagy egyéb látászavar jelentkezik.
Gyermekek és serdülők
A Flixotide Diskus 4 éves vagy idősebb gyermekeknek adható az asztma megelőző kezelésére. 
A Flixotide Diskus-szal tartósan kezelt gyermekek testmagasságát a kezelőorvos rendszeresen ellenőrizni fogja.

A Diskus inhaláló készülék alkalmazása 4 évesnél fiatalabb gyermekeknek nem ajánlott.
Egyéb gyógyszerek és a Flixotide Diskus
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott/szedett, valamint alkalmazni/szedni tervezett egyéb gyógyszereiről, beleértve a vény nélkül kapható készítményeket is, mert több gyógyszer egyidejű alkalmazása során a gyógyszer hatása módosulhat.

Ha műtétre kórházba kell mennie, vigye be magával ennek a gyógyszernek a dobozát, és tájékoztassa az orvost arról, hogy milyen gyógyszer(eke)t szed!
Egyes gyógyszerek fokozhatják a Flixotide Diskus hatásait, és lehet, hogy kezelőorvosa fokozott figyelemmel fogja követni az Ön állapotát, ha ilyen gyógyszereket szed (ideértve a HIV kezelésére szolgáló egyes gyógyszereket: ritonavir, kobicisztát).
Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Kezelőorvosa fogja eldönteni, hogy használhatja‑e a Flixotide Diskus‑t a fenti esetekben.
A készítmény hatásai a gépjárművezetéshez és a gépek kezeléséhez szükséges képességekre

Nem valószínű, hogy a Flixotide Diskus befolyásolja a gépjárművezetéshez és a gépek kezeléséhez szükséges képességeket.
A Flixotide Diskus laktózt tartalmaz

A Flixotide Diskus adagonként legfeljebb 12,5 mg laktózt tartalmaz. A gyógyszerben lévő laktóz mennyisége általában nem okoz problémát tejcukor-érzékenység esetében. A laktóz segédanyag kis mennyiségben tejfehérjét tartalmaz, amely allergiás reakciókat okozhat.
3.
Hogyan kell alkalmazni a Flixotide Diskus-t?
A Flixotide Diskus kizárólag orvosi rendelvényre, kezelőorvosa utasítása szerint alkalmazható. 
Adagolását és annak időtartamát az Ön kezelőorvosa határozza meg. Ne lépje túl az ajánlott adagot. Amennyiben nem biztos az adagolást illetően, kérdezze meg kezelőorvosát vagy gyógyszerészét.
Gyermekek csak felnőtt felügyelete mellett használhatják a készítményt, akinek ügyelnie kell az orvosi előírás betartására és a gyógyszer rendszeres alkalmazására!

Gyermekeknek 4 éves kor alatt a Flixotide Diskus használata nem ajánlott!

Hirtelen fellépő asztmás roham esetén ne használja, mert nem fog segíteni! Erre egy másik, gyorsan ható inhalációs gyógyszert kap, amit nem szabad a Flixotide Diskus készítménnyel összetéveszteni.

A Diskus-ból a gyógyszert szájon át kell belélegezni, így az a tüdőbe jut. Ha helyesen használja a készüléket, a por ízét érezni fogja a nyelvén.

A készülék használatát ebből a tájékoztatóból pontosan megismerheti. Ha valamit nem ért meg teljesen, forduljon kezelőorvosához vagy a gondozását végző egészségügyi szakemberhez.
Nem feltétlenül fogja érezni a gyógyszer ízét, illetve bejutását akkor sem, ha helyesen használja az inhalátort.
Az orvos által felírt hatáserősségű Flixotide Diskus-ból általában naponta 2-szer egy adagot kell belélegezni.

A gyógyszer teljes hatása esetenként csak néhány nap vagy néhány hónap használat után alakul ki. Nagyon fontos, hogy a készítményt rendszeresen használja. Ha jobban érzi magát, akkor sem szabad a kezelést abbahagynia, csak kezelőorvosa javaslatára.

Azok a betegek, akik hosszú ideig nagy szteroid adagokat, köztük Flixotide Diskus-t használnak, nem szabad, hogy hirtelen abbahagyják a gyógyszert, anélkül, hogy ezt megbeszélnék kezelőorvosukkal. A kezelés hirtelen abbahagyása rossz közérzetet, hányást, álmosságot, hányingert, fejfájást, fáradtságot, étvágytalanságot, vércukorszint‑esést okozhat. 

Ha tartósan nagy szteroid adagokat alkalmaz, esetenként több szteroidra lehet szüksége, például stresszes időszakokban, súlyos baleset esetén vagy műtét előtt. Ilyenkor kezelőorvosa kiegészítő szteroid-terápiában részesítheti. 

A gyógyszer teljes hatása csak több napos kezelés után alakul ki. Ha a tünetek egy hét után sem enyhülnek, keresse fel ismét kezelőorvosát.

Ha a Flixotide Diskus alkalmazása során hatását túlzottan erősnek érzi, vagy a készítmény csekély hatásúnak bizonyul, forduljon kezelőorvosához vagy gyógyszerészéhez.

A készülék használata

A kezelőorvos vagy a gondozását végző egészségügyi szakember fogja elmagyarázni az inhaláló készülék helyes használatát, majd időnként ellenőrzik, hogyan használja készülékét. Ha a Flixotide Diskus‑t nem az előírtak szerint alkalmazza, lehet, hogy nem megfelelően segít majd az asztmájában.

A Flixotide Diskus egy műanyag inhaláló készülék, amely 60 gyógyszeradagot tartalmaz por formájában, a buborékcsomagolás szabályos közönként elhelyezett rekeszeiben.

Minden rekeszben 100 mikrogramm, vagy 250 mikrogramm, vagy 500 mikrogramm flutikazon‑propionát van, attól függően, hogy milyen erősségű Flixotide Diskus készítményt rendelt a kezelőorvosa.

A Diskus készüléken adagszámláló van, ennek nyílásában megjelenő szám mutatja, hogy hány adag van még a készülékben. Az adagkijelző 60‑tól 0‑ig visszafelé számol. Ha elérte az utolsó 5 adagot, a számok piros színnel jelennek meg. Amikor az adagkijelző 0‑t mutat, a készülékben már nincs gyógyszer.

A készülék úgy működik, hogy a pöcök elcsúsztatásával a szájrész retesze kinyílik, és egy gyógyszeradag felszabadul a fóliacsík soron következő rekeszéből. Ezután a port be lehet lélegezni. A Diskus becsukásakor a pöcök visszacsúszik eredeti állásába. A burokrész védi az inhaláló készüléket, amikor nincs használatban.

A csukott készülék

Amikor az inhaláló készüléket kiveszi a dobozból, az „csukott” állapotban van.

	A készülék ebben az irányban nyílik


A nyitott készülék

A Flixotide Diskus 60 adag gyógyszert tartalmaz. Az adagkijelzőn látható, hány adag van a készülékben.

	1. A készülék kinyitása
Az inhaláló készülék kinyitásához az ábra szerint fogja meg egyik kezével a burokrészt, a másik kezének hüvelykujját helyezze a hüvelykujj-vájatba, és a hüvelykujj-vájatot fordítsa el, amennyire tudja. Hallani fogja a kattanást. Így megnyílik a szájrész kis nyílása.

	2. Adagbeállítás

A készüléket a szájrésszel maga felé tartsa. Foghatja akár a jobb, akár a bal kezében. A pöcköt tolja el, amennyire lehet. Hallani fogja a kattanását. Így egy adag gyógyszer a szájrészbe került. 
Valahányszor felhúzza a pöcköt, az eszközön belül kinyílik egy rekesz, és egy adag por belégzésre kész. Ne mozgassa feleslegesen a pöcköt, mert így kinyitja a rekeszeket és kárba vész a gyógyszer.

	3. A gyógyszer belégzése

Mielőtt inhalálná a gyógyszert, gondosan olvassa el ezt a részt.

· Tartsa távol szájától a készüléket.

· Megerőltetés nélkül jól lélegezzen ki. Ne felejtse el, hogy soha ne lélegezzen vissza az inhaláló készülékbe!

· A szájrészt helyezze ajkai közé. Gyorsan és mélyen szívja be a levegőt – a készüléken át, és nem az orrán keresztül.

· Vegye el szájától a készüléket.

· 10 másodpercig, ill. ameddig nem esik nehezére, tartsa vissza a lélegzetét.

· Lassan lélegezzen ki.

	4. A készülék becsukása
Hüvelykujját tegye a hüvelykujj-vájatba, és forgassa maga felé, amennyire lehet. Eközben kattanást hall, mert a pöcök visszaugrik eredeti helyére. Ezzel a készüléket becsukta.
A Diskus így ismét használatra kész.


5. Öblítés

Ezután öblítse ki a száját vízzel, majd köpje ki. Ez segít megelőzni a szájpenész és a rekedtség jelentkezését.
Ha az orvos két adag gyógyszer belégzését írja elő (felnőtteknek), ismételje meg az 1‑4. pontban leírtakat. 

Figyelem!

· Tartsa az inhaláló készüléket szárazon.

· Mindig tartsa becsukva két használat között.

· Soha ne lélegezzen vissza a készülékbe.

· A pöcköt csak akkor csúsztassa el, ha be akar lélegezni egy adagot.

· Az előírt adagnál többet ne lélegezzen be.

A Diskus tisztítása

Száraz ruhával törölje át a készülék szájrészét. 

Ha az előírtnál több Flixotide Diskus-t alkalmazott

Ha véletlenül nagyobb adagot lélegzett be az előírtnál, azonnal forduljon kezelőorvosához.

Ha elfelejtette alkalmazni a Flixotide Diskus-t
Ha elfelejtette alkalmazni a gyógyszert, a következő adagot alkalmazza a szokásos időpontban. Ne alkalmazzon kétszeres adagot a kihagyott adag pótlására.

Ha idő előtt abbahagyja a Flixotide Diskus alkalmazását 

Ne hagyja abba a terápiát, akkor sem, ha jobban érzi magát, hacsak kezelőorvosa azt nem mondja.

Ha bármilyen további kérdése van a készítmény alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Allergiás reakciók: Előfordul, hogy valaki túlérzékeny a gyógyszerekre. Ha a következő tüneteket észleli a Flixotide Diskus alkalmazását követően, hagyja abba a használatát, és azonnal forduljon orvoshoz:
· hirtelen fellépő ziháló, sípoló légzés és mellkasi fájdalom vagy szorító érzés (anafilaxiás reakció);

· a szemhéj, arc, ajkak, nyelv vagy a torok megduzzadása (angioödéma);

· bőrkiütés, „csalánkiütés”, viszketés bárhol a testen.

Ha légzése vagy a zihálás rosszabbodik, a lehető leghamarabb forduljon orvoshoz. 

Ha úgy érzi, gyakrabban lép fel légszomj, ziháló, sípoló légzés, mint mielőtt elkezdte használni a Flixotide Diskus-t, vagy a gyorsan ható inhalációs készítményt a szokásosnál többször kell alkalmaznia, haladéktalanul forduljon kezelőorvosához.

A további mellékhatások az előfordulásuk gyakorisága szerint:

Nagyon gyakori (10 beteg közül több mint 1 beteget érinthet):
· A száj és a torok gombás fertőzése (száj- és torok-kandidiázis: gyulladt, krémszínű vagy sárga, kidomborodó foltok a szájban/torokban, a nyelés nehezítettsége). Ennek megelőzése érdekében az egyes adagok belégzése után azonnal öblítse ki a száját vízzel, majd köpje ki. Feltétlenül tájékoztassa kezelőorvosát ezekről a tünetekről, de a kezelést nem kell abbahagynia. Kezelőorvosa ennek kezelésére gombaellenes készítményt rendelhet.
Gyakori (10 beteg közül legfeljebb 1 beteget érinthet):
· Rekedtség. Ennek megelőzésére szintén ki kell öblítenie a száját közvetlenül a gyógyszer belégzése után.
· Bőrsérülések.
Nem gyakori (100 beteg közül legfeljebb 1 beteget érinthet): 
· Allergiás bőrreakciók (bőrkiütés, csalánkiütés), 
· Homályos látás.
Ritka (1000 beteg közül legfeljebb 1 beteget érinthet):
· A nyelőcső gombás fertőzése (kandidiázis), amely a nyelés nehezítettségével járhat.
Nagyon ritka (10 000 beteg közül legfeljebb 1 beteget érinthet): 
· Angioödéma (a fej, nyelv, torok vizenyőjével járó reakció, lásd fent, „Allergiás reakciók”). 
· Légúti tünetek: nehézlégzés és/vagy ziháló légzés, amely súlyosbodik közvetlenül a Flixotide Diskus belégzése után. Ilyen esetben hagyja abba a Flixotide Diskus alkalmazását. Alkalmazza gyorsan ható rohamoldó gyógyszerét, és azonnal forduljon orvoshoz.
· Túlérzékenységi (anafilaxiás) reakciók (lásd fent, „Allergiás reakciók”).
· A vércukorszint emelkedése (hiperglikémia). Ha Ön cukorbeteg, gyakrabban kell ellenőrizni a vércukorszintjét, és esetleg módosítani kell a megszokott antidiabetikus kezelésén.
· A Flixotide Diskus befolyásolhatja a szervezet normális szteroidhormon termelését, különösen nagy adagok tartós alkalmazása esetén. Ennek következményeként felléphet csontritkulás, szemészeti problémák (szürke hályog, zöld hályog), az arc kikerekedése (holdvilágarc), Cushing‑szindróma, gyermekek és serdülők esetében lassabb növekedés. 
· Szorongás, alvászavarok, magatartás‑változások, mint pl. hiperaktivitás vagy ingerlékenység. Ha Ön vagy gyermeke kezelésével kapcsolatban ez aggasztja, kérje kezelőorvosa tanácsát.
· Alacsony káliumszint a vérben.
Gyakorisága nem ismert, de előfordulhat:
(
Depresszió vagy agresszió (túlnyomóan gyermekkorban),
· Orrvérzés.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Flixotide Diskus-t tárolni?
· Legfeljebb 30°C-on tárolandó. A nedvességtől való védelem érdekében az eredeti csomagolásban tárolandó.
· A gyógyszer gyermekektől elzárva tartandó.

· A dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
· Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Flixotide Diskus?
· A készítmény hatóanyaga: egy adag 100 mikrogramm, vagy 250 mikrogramm, vagy 500 mikrogramm flutikazon-propionátot (mikronizált formában) tartalmaz.

· Egyéb összetevő: laktóz-monohidrát (legfeljebb 12,5 mg/adag, mely tejfehérjét tartalmaz).
Milyen a Flixotide Diskus külleme és mit tartalmaz a csomagolás?
Adagolt inhalációs por.

Sötét és világos narancssárga színű, kerek, műanyag, többadagos, dózisszámlálóval ellátott porinhaláló eszköz (Diskus), amely 60 adag fehér porkeveréket tartalmaz többrétegű buborékfólia‑csíkba töltve.
1 db porinhaláló eszköz laminált védőfóliában és dobozban.
A Diskus készülék laminált védőfóliába van csomagolva a nedvességtől való védelem érdekében, melyet csak akkor kell felbontani, ha a készülék első használatára sor kerül. Felbontás után a fóliacsomagolást el kell dobni.

A forgalomba hozatali engedély jogosultja 

GlaxoSmithKline Trading Services Limited 

12 Riverwalk, Citywest Business Campus, Dublin 24, Írország 
Gyártó

Glaxo Wellcome Production, 

Zone Industrielle No. 2.,
23, rue Lavoisier, La Madeleine
27000 Evreux, 
Franciaország
OGYI-T-5999/01
(Flixotide Diskus 100 mikrogramm/adag adagolt inhalációs por 60×)
OGYI-T-5999/02
(Flixotide Diskus 250 mikrogramm/adag adagolt inhalációs por 60×)
OGYI-T-5999/03
(Flixotide Diskus 500 mikrogramm/adag adagolt inhalációs por 60×)
A betegtájékoztató legutóbbi felülvizsgálatának dátuma: 2021. június 

